**Ανακοίνωση της Υπουργού Εργασίας, Πρόνοιας και Κοινωνικών Ασφαλίσεων**

**αναφορικά με τοποθετήσεις ΑΚΕΛ για Πασχαλινό Επίδομα σε χαμηλοσυνταξιούχους**

Αναφορικά με σημερινές τοποθετήσεις εκ μέρους του ΑΚΕΛ και της ΕΚΥΣΥ-ΠΕΟ για την απόφαση της Κυβέρνησης να παραχωρήσει Πασχαλινό Επίδομα σε χαμηλοσυνταξιούχους με βάση τα εισοδηματικά κριτήρια που εφαρμόστηκαν και τα προηγούμενα χρόνια, σημειώνονται τα ακόλουθα:

Με βάση τη χθεσινή απόφαση της Κυβέρνησης θα λάβουν στις 23 Απριλίου 2021 Πασχαλινό Επίδομα συνολικής δαπάνης 3,8 εκατομμυρίων ευρώ, περί τις 17.000 χαμηλοσυνταξιούχοι, αριθμός που αποτελεί και την πλειοψηφία των συνταξιούχων που λαμβάνουν το επίδομα χαμηλοσυνταξιούχου. Το Πασχαλινό Επίδομα είναι μια ακόμη επιπρόσθετη παροχή προς εκείνους εκ των χαμηλοσυνταξιούχων που έχουν τα πιο χαμηλά εισοδήματα, παροχή η οποία έρχεται να προστεθεί στις υπόλοιπες σχετικές αποφάσεις της Κυβέρνησης με τις οποίες:

* το μέγιστο επίδομα σε Χαμηλοσυνταξιούχους αυξήθηκε από €150 σε €369, διασφαλίζοντας ότι όλοι οι δικαιούχοι θα έχουν συνολικά εισοδήματα που υπερβαίνουν το όριο της φτώχειας, δηλαδή άνω των €710 μηνιαίως,
* Όλοι οι Χαμηλοσυνταξιούχοι έχουν λάβει διπλό επίδομα ως Χριστουγεννιάτικο Δώρο,
* Όλοι οι Χαμηλοσυνταξιούχοι ήταν δικαιούχοι για δωρεάν 4ήμερες Διακοπές σε ξενοδοχεία,
* Όλοι οι Χαμηλοσυνταξιούχοι λαμβάνουν δωρεάν ιατροφαρμακευτική περίθαλψη μέσω του ΓΕΣΥ

Σημειώνεται ότι τα εισοδηματικά κριτήρια για την παροχή του Πασχαλινού Επιδόματος έχουν αυξηθεί με απόφαση της Κυβέρνησης από το 2017, με αποτέλεσμα τη σημαντική αύξηση των δικαιούχων, έτσι ώστε η πλειοψηφία των χαμηλοσυνταξιούχων να λαμβάνει σήμερα και το Πασχαλινό Επίδομα μαζί με τις υπόλοιπες παροχές.

Θεωρούμε ότι είναι καιρός να αφεθούν εκτός των προεκλογικών σκοπιμοτήτων και της όποιας προσπάθειας για προεκλογική εκμετάλλευση οι πλέον ευάλωτες ομάδες του πληθυσμού, περιλαμβανομένων των Χαμηλοσυνταξιούχων, αφού παρατηρούμε ότι καθημερινά προάγεται η παραπληροφόρηση.

**15 Απριλίου 2021**